**МОТИВИ**

**Към предложенията за изменение в Кодекса за социално осигуряване, Закона за гарантираните вземанията на работниците и служителите при несъстоятелност на работодателя и Наказателния кодекс, предложени с § 6, § 7 и § 8 от ПЗР на БЗДОО за 2021 г.**

Проектът на бюджета на държавното обществено осигуряване (ДОО) за 2021 г., е разработен в изпълнение на Решение № 64 на Министерски съвет на Република България от 31.01.2020 г. за бюджетната процедура за 2021 г., изменено с Решение № 273 на МС от 23.04.2020 г и изменено и допълнено с Решение № 447 на МС от 03.07.2020 г.; и Указания БЮ № 4/01.09.2020 г. на Министерство на финансите (МФ) за подготовката и представянето на проектобюджетите на първостепенните разпоредители с бюджет (ПРБ) за 2021 г.

Проектът на бюджета на държавното обществено осигуряване (ЗБДОО) за 2021 г. е съобразен с основните допускания за периода 2020-2022 г. включени в РМС № 815/30.12.2019 г. и указания на министъра на финансите от месец октомври 2020 г. във връзка със заключителния етап на бюджетната процедура за 2021 г.

Разчетите по приходната част на проекта на ЗБДОО за 2021 г. са съгласувани с Националната агенция за приходите по отношение задължителните осигурителни вноски (включващи и тези по реда на чл. 159 от Закона за публичните финанси), както и за други приходи, събирани от НАП.

В проекта на ЗБДОО за 2021 г. са заложени следните политики по приходите:

* Запазва се размерът на осигурителната вноска за фонд „Пенсии” и фонд „Пенсии за лицата по чл. 69” на ДОО на нивото от 2020 г. Запазват се и размерите на осигурителните вноски за другите фондове на ДОО, а също и съотношенията между осигурителите и осигурените лица;
* За 2021 г. не са договорени минимални осигурителни доходи (МОД) по икономически дейности и квалификационни групи професии. Без налагане на административно увеличение на МОД и при планирано увеличение на минималната работна заплата с 6,6 на сто от 610 лв. на 650 лв., средното увеличение на МОД през 2021 г. се очаква да бъде с около 4,5 на сто;
* Увеличава минималният осигурителен доход за самоосигуряващите се лица от 610 лв. на 650 лв.;
* Запазва се минималният осигурителен доход за регистрираните земеделски стопани и тютюнопроизводители – 420 лв.;
* Запазва се максималният осигурителен доход за всички осигурени лица на 3 000 лв.;
* За 2021 г. не се внасят вноски за фонд „Гарантирани вземания на работниците и служителите”, като се запазва разпоредбата на чл.22, ал.2 от ЗГВРСНР относно максималния месечен размер на гарантираното вземане, който не може да бъде по-малък от 2,5 минимални работни заплати;
* Определят се за приход в бюджета на НОИ 90 000 лв. от приходите на фонд „Гарантирани вземания на работниците и служителите” – за дейностите по чл. 13 от ЗГВРСНР.

В проекта са заложени следните политики по разходите:

* Повишават се изискуемите възраст и осигурителен стаж при пенсиониране за работещите при условията на трета категория труд и минималната възраст за пенсиониране на лицата по чл.69, чл. 69а и чл. 69б от КСО;
* Процентът за всяка година осигурителен стаж в пенсионната формула се запазва на достигнатото през 2019 г. ниво от 1,2 на сто;
* От 1 януари 2021 г. минималният размер на пенсията за осигурителен стаж и възраст се увеличава от 250,00 лв. на 300,00 лв. месечно (увеличение с 20 на сто).
* От 1 януари 2021 г. максималният размер на получаваните една или повече пенсии се увеличава от 1 200,00 лв. на 1440,00 лв. (увеличение с 20 на сто);
* От 1 юли 2021 г. пенсиите за трудова дейност, отпуснати до 31 декември 2020 г., се осъвременяват с 5% (процент, определен по чл. 100 от КСО);
* През първите три месеца на 2021 г. е предвидено да продължи изплащането на допълнителни суми към пенсиите на всички пенсионери в размер на 50 лв.;
* Увеличава се минималният дневен размер на обезщетението за безработица на 12,00 лв., а максималният дневен размер се запазва в размер на 74,29 лв.;
* Запазва се периодът на изплащане на паричното обезщетение за бременност и раждане – 410 дни и размерът на обезщетението за отглеждане на дете до двегодишна възраст – 380 лв.;
* И през 2021 г. продължава да действа въведената през 2017 г. възможност за майките (осиновителките), които имат право да ползват отпуска при бременност и раждане до навършване на едногодишна възраст на детето, но не го използват, да се върнат на работа и да получават обезщетение от ДОО в размер 50 на сто от полагащото им се обезщетение при бременност и раждане;
* Запазва се режимът на изплащане на паричните обезщетения за временна неработоспособност съгласно чл. 40, ал.5 на КСО – първите три работни дни от временната неработоспособност се изплащат от осигурителя, а от 4-тия ден на настъпване на неработоспособността - от ДОО;
* Запазва се периодът, доходът за който се взема предвид при изчисляване размерите на краткосрочните обезщетения при временна неработоспособност – 18 календарни месеца, бременност и раждане и безработица – 24 месеца;
* Запазва се размерът на еднократната помощ при смърт на осигурено лице – 540 лв.;
* Определя се максимален размер на гарантираните вземания, изплащани от фонд „Гарантирани вземания на работниците и служителите“ – 1 625 лв.

Към края на годината се очаква приходите (без трансферите) да бъдат 8 051,1 млн. лв. и изпълнението спрямо плана да бъде с 338,0 млн. лв. повече (4,4 на сто). Разходите (без трансферите) за 2020 г. се очаква да бъдат 13 405,7 млн. лв., с 1,5 на сто по-малко от планираните или 198,5 млн. лв. икономия. Очакваните трансфери за 2020 г. са в размер на 5 886,1 млн. лв., което е с 4,9 млн. лв. по-малко.

Очакваният излишък по КБДОО за 2020 г. е в размер на 531,5 млн. лв.

Приходите на КБДОО са както следва:

2020 г. – 7 713,2[[1]](#footnote-1) млн. лв. ЗБДОО,

2020 г. – 8 051,1 млн. лв. очаквано,

2021 г. – 8 457,2 млн. лв. проект.

Общият размер на приходите и получените трансфери за 2021 г. е 14 841,3 млн. лв., в т. ч. получените трансфери от централния/държавния бюджет – 6 384,0 млн. лв. (за пенсии, добавки и обезщетения, финансирани от държавния бюджет – 178,6 млн. лв. и за покриване на недостига от средства – 6 205,4 млн. лв.)

Разходите по КБДОО са:

2020 г. – 13 448,3 млн. лв. ЗБДОО,

2020 г. – 13 405,7 млн. лв. очаквано,

2021 г. – 14 833,9 млн. лв. проект.

Общият размер на разходите за пенсии, краткосрочни обезщетения, службите по социално осигуряване и предоставените трансфери за 2021 г. е 14 841,3 млн. лв., в т. ч. предоставени трансфери в размер на 7 400,0 хил. лв., от които 3 150,0 хил. лв. за Министерство на здравеопазването, 4 000,0 хил. лв. за Министерство на труда и социалната политика (МТСП) и 250,0 хил. лв. за Министерство на транспорта, информационните технологии и съобщенията (МТИТС).

При подготовката на финансовите разчети за пенсиите през 2021 г. са взети предвид промените в условията за пенсиониране за всички категории труд, а именно:

* **по чл. 68, ал. 1-2 на КСО –** През 2021 г. необходимите условия за пенсиониране за работещите при условията на трета категория труд са 61 години и 8 месеца навършена възраст и 36 години осигурителен стаж за жените и 64 години и 4 месеца навършена възраст и 39 години осигурителен стаж за мъжете;
* **чл. 68, ал. 3 на КСО –** През 2021 г. необходимата възраст за пенсиониране при непълен стаж е 66 години и 8 месеца, при наличие на 15 години действителен осигурителен стаж;
* **чл.** **69, ал.1, 2, 3, 5, 5а и 6 на КСО** – През 2021 г. необходимите условия за пенсиониране за лицата от сектор „Отбрана и сигурност” са 53 години и 8 месеца навършена възраст и 27 години осигурителен стаж и за двата пола;
* **чл. 69б (отм. § 4 от ПЗР на КСО)** – През 2021 г. необходимите условия за отпускане на пенсия от ДОО за лицата, работили при условията на първа и втора категория труд, които не отговарят на условията за пенсиониране от професионален пенсионен фонд по чл. 168 на КСО или са променили осигуряването си по чл. 4в от КСО, са както следва:

|  |  |  |  |  |  |
| --- | --- | --- | --- | --- | --- |
| 2021 г. | | Жени | | Мъже | |
| Необходим стаж от съответната категория | | Навършена възраст | Сбор от възраст и стаж | Навършена възраст | Сбор от възраст и стаж |
| Първа категория | 10 | 49 г. 8 м. | 94 | 53 г. 8 м. | 100 |
| Втора категория | 15 | 54 г. 8 м. | 94 | 58 г. 8 м. | 100 |

Политики по отношение на размерите на пенсиите за 2021 г.:

* Процентът за всяка година осигурителен стаж в пенсионната формула се запазва на достигнатото през 2019 г. ниво от 1,2 на сто;
* От 1 януари 2021 г. минималната пенсия за осигурителен стаж и възраст се увеличава от 250 лв. на 300 лв. (увеличение с 20 на сто);
* От 1 януари 2021 г. максималният размер на получаваните една или повече пенсии се увеличава от 1 200,00 лв. на 1440,00 лв. (увеличение с 20 на сто);
* От 1 юли 2021 г. пенсиите за трудова дейност, отпуснати до 31 декември на 2020 г., се осъвременяват с 5% (процент, определен по чл. 100 от КСО);
* От 1 юли 2021 г. социалната пенсия за старост се увеличава от 141,63 на 148,71 лв. (увеличение с 5 на сто);
* През първите три месеца на 2021 г. продължава изплащането на допълнителни суми към пенсиите на всички пенсионери в размер на 50 лв.;

При изготвянето на прогнозата са взети предвид и реализираните през 2020 г. мерки, които доведоха до по-високи размери на пенсиите, но средствата за които не бяха предвидени в ЗБДОО за 2020 г.:

* Увеличение на минималната пенсия за осигурителен стаж и възраст с процент, по-висок от процента за осъвременяване по чл.100 от КСО, от 219,43 лв. на 250,00 лв. от 1 юли 2020 г. (увеличение с 13,9 на сто);
* Служебно преизчисляване, считано от 1 април 2020 г. на личните пенсии за трудова дейност на лицата, които имат придобит осигурителен стаж след 31 декември 2018 г., но нямат подадено заявление по чл. 102, ал. 3 от Кодекса за социално осигуряване през 2019 г. и/или заявление по чл. 102, ал. 1 и 3 от Кодекса за социално осигуряване в периода от 1 януари 2020 г. до 13 март 2020 г. (Съгласно §7 от преходните и заключителни разпоредби на Закона за мерките и действията по време на извънредното положение, обявено с решение на НС от 13 март 2020 г.).

Посочените по-горе параметри и политики в областта на пенсиите оказват влияние върху броя на пенсионерите и размерите на пенсиите, които определят разходите за пенсии за 2021 г.

Средният брой на пенсионерите за 2021 г. се очаква да намалее до около 2 104,2 хиляди. По-ниският брой на пенсионерите се обуславя от промените в изискванията за придобиване право на пенсия според КСО.

Средният размер на пенсията на един пенсионер през 2021 г. се предвижда да достигне 488,97 лв. като номиналното нарастване е 18,6 на сто при среден размер по ЗБДОО за 2020 г. – 412,28 лв. Очаква се реален ръст на пенсиите от 16,2 на сто през 2021 г., при прогнозирана стойност на средногодишната хармонизирана инфлация за 2021 г. от 2,1 на сто.

Брутният коефициент на заместване на дохода за 2021 г. се очаква да бъде 41,9 на сто, а нетният коефициент се очаква да бъде 54,0 на сто.

Планираните разходи за пенсии за 2021 г. са 12 346,7 млн. лв. В тази сума са включени разходите за пенсии от ДОО и държавния бюджет, както и добавките към пенсиите на ветераните от войните, добавките към пенсиите на репресираните лица по чл. 9 от ЗПГРРЛ, добавката по чл. 4 от ЗУНТОПБГ. Предвидените разходи за 2021 г. са с 1 770,1 млн. лв. или със 16,7 на сто повече средства за пенсии в сравнение със ЗБДОО за 2020 г. Разликата се дължи основно на предвидени допълнителни средства за:

* целогодишното изплащане на увеличените от 1 юли 2020 г. с 6,7% размери на пенсиите за трудова дейност, на социалната пенсия за старост, както и на свързаните с нея размери на пенсии и добавки – **383,2 млн. лв.**;
* целогодишното изплащане на увеличения от 1 юли 2020 г. минимален размер на пенсията за осигурителен стаж и възраст от 219,43 лв. на 250,00 лв. (за увеличението над предвидените 6,7%), както и на свързаните с него минимални размери на пенсиите за трудова дейност – **140,0 млн. лв.**;
* увеличението на минималния размер на пенсията за осигурителен стаж и възраст с 20% от 250,00 лв. на 300,00 лв. от 1 януари 2021 г. – **474,0 млн. лв.**;
* увеличението на максималния размер на получаваните една или повече пенсии с 20% от 1200,00 лв. на 1440,00 лв. от 1 януари 2021 г. – **94,0 млн. лв.**;
* осъвременяване на пенсиите за трудова дейност, отпуснати до 31 декември 2020 г., с 5,0% от 1 юли 2021 г. (процент, определен по чл.100 от КСО) – **305,0 млн. лв.**;
* изплащане допълнителна сума от 50,00 лв. към пенсията на всеки пенсионер през месеците януари, февруари и март 2021 г. - **315,0 млн. лв.;**
* въведената възможност за избор на методика за определяне на индивидуалния коефициент в периода от 2019 г. до края на 2022 г., съгласно § 22ц от ПЗР на КСО – **30,0 млн.лв.;**
* възможността за служебно автоматично преизчисляване на пенсиите с допълнително придобития от пенсионера осигурителен стаж в периода след отпускането, съответно – след последното преизчисляване на пенсията – **18,0 млн. лв.**;
* естествен ръст на разходите за пенсии, дължащ се на по-високите размери на новоотпуснатите пенсии в сравнение с размерите на прекратените, както и на изменението на някои пенсии от по-нисък в по-висок размер – **22,9 млн. лв.**

Финансовият ефект от промяната в условията за пенсиониране е оценен на около **12,0 млн. лв**. намаление на разходите за пенсии.

Разходът за пенсии през 2021 г. се очаква да бъде около **10,1** на сто от прогнозния БВП за същата година.

Разходите за краткосрочните обезщетения за 2021 г. са съобразени с отчетените разходи за 2019 г., ЗБДОО за 2020 г., очакваното изпълнение на база месец юли 2020 г., прогнозирания брой на осигурените лица и осигурителния им доход.

За 2021 г. общият разход за парични обезщетения и помощи възлиза на 2 038,7 млн. лв., което е с 1,7 на сто повече спрямо очакваното изпълнение на база месец юли 2020 г.

Разходите за основните групи краткосрочни обезщетения и парични помощи по КСО са:

* **обезщетения за временна неработоспособност поради общо заболяване, гледане на болен член от семейството и карантина и нетрудови злополуки** – 637,2 млн. лв. Планирани са обезщетения за 17 891,7 хиляди дни при среднодневно обезщетение от 35,61 лв.;
* **обезщетения за трудова злополука и професионална болест** – 13,2 млн. лв. Планирани са обезщетения за 281,5 хиляди дни за временна неработоспособност поради трудова злополука и професионална болест при среднодневно обезщетение от 46,96 лв.;
* **обезщетения за бременност и раждане** – 466,5 млн. лв. Планирани са обезщетения за 13 628,3 хиляди дни за временна неработоспособност поради бременност и раждане при среднодневно обезщетение от 34,23 лв.;
* **обезщетения за отглеждане на дете до двегодишна възраст** – 182,4 млн. лв. Планираните обезщетения за отглеждане на дете до двегодишна възраст са 10 077,1 хиляди дни при среднодневно обезщетение от 18,10 лв.;
* **обезщетения за осиновяване на дете до петгодишна възраст** – 3,0 млн. лв.
* **парични обезщетения за безработица** – 711,6 млн. лв. Планираните обезщетения са за 103 398 правоимащи лица средно за годината, със средномесечен размер на обезщетението от 573,52 лв.
* **финансиране на дейността по профилактика и рехабилитация** –   
  22,1 млн. лв.

За продължаване подкрепата от страна на държавата, за засегнатите сектори и икономически дейности от въведените мерки за ограничаване разпространението на COVID-19, през 2021 г. в прогнозата на Дейност “Други програми и дейности за осигуряване на заетост” са планирани 300 000,0 хил. лв. за изплащане на средства на работодатели от засегнатите сектори и икономически дейности, за да запазят заетостта на своите работници и служители, след периода на обявеното извънредно положение и извънредната епидемична обстановка в страната.

Планираните разходи за дейност “Социално осигуряване” са 147,1 млн. лв. Относителният дял на разходите за дейността, спрямо всички разходи на КБДОО за 2021 г. е 0,99 на сто.

Разходите за персонал са 91,7 млн. лв. и са разработени при средносписъчен брой на наетите лица по трудови (833) и служебни (2 634) правоотношения.

Разходите за административна издръжка са 48,1 млн. лв.

Проектът на средствата за капиталови разходи за 2021 г. в размер 6,5 млн. лв. е съобразен с необходимите действия за стопанисване, управление и обновяване на материалната база.

В КБДОО за 2021 г. планираните средства за дейности 282 “Отбранително-мобилизационна подготовка, поддържане на запаси и мощности” и 283 “ Превантивна дейност за намаляване на вредните последствия от бедствия и аварии” са в размер на 192 200 лв. и са предназначени, както следва:

* по **Дейност 282** са планирани разходи за финансиране на заплати и възнаграждения на персонала и осигурителните вноски за тях (ПМС №258/2005 г.), издръжка на дейността, закупуване на индивидуални средства за защита и текущ ремонт в размер на 147 200 лв.
* по **Дейност 283** са планирани общо 45 000 лв. и са предназначени за финансово осигуряване на ресурси за провеждане на превантивни мероприятия и организиране на начални спасителни, възстановителни и други неотложни мероприятия при възникването на бедствия, аварии и катастрофи, засягащи ЦУ и ТП на НОИ.

По проектобюджетите на отделните фондове за 2021 г. резултатите са следните:

* + Фонд “Пенсии” – недостиг от 5 448,3 млн. лв.
  + Фонд “Пенсии за лицата по чл. 69” – недостиг от 188,7 млн. лв.
  + Фонд “Пенсии, несвързани с трудова дейност” – недостиг от  
    0,02 млн. лв.
  + Фонд “Трудова злополука и професионална болест” – остатък от  
    179,4 млн. лв.
  + Фонд “Общо заболяване и майчинство” – недостиг от 28,0 млн. лв.
  + Фонд “Безработица” – недостиг от 355,0 млн. лв.
  + Бюджет на НОИ – остатък от 5 840,6 млн. лв.

Общият резултат по фондовете и по бюджета на НОИ се балансира на нула.

Предложените промени в Кодекса за социално осигуряване (КСО) могат да се обособят в няколко групи:

На първо място измененията се обосновават с необходимостта от обезпечаване на законосъобразното протичане на производствата пред длъжностните лица и органи на Националния осигурителен институт (НОИ).

В определени случаи възниква необходимост от изискване на данни или документи за осигурените лица, преминали държавните граници на Република България, които се обработват или съхраняват от Главна дирекция „Гранична полиция“ и Главна дирекция „Национална полиция“. В други случаи за изясняване на правнорелевантни факти и обстоятелства е нужно да бъдат предоставени документи, които се съхраняват в Националния архивен фонд. Поради това с изменението на разпоредбата на чл. 33, ал. 6 от КСО изрично е предвидена възможността органите и длъжностните лица на НОИ да изискват и от тези органи предоставянето на данни или документи.

На следващо място, в хода на част от производствата се налага извършването на проверки от контролните органи на НОИ или от друг компетентен орган (например от органите по приходите на НАП и от контролните органи на ). Тези проверки са от съществено значение при определяне на правото и размера на паричните обезщетения, помощите и пенсиите, изплащани от държавното обществено осигуряване. В същото време е необходимо да бъде защитен и интересът на правоимащите лица, като бъде определен изричен максимален срок за извършване на проверката и произнасяне на длъжностното лице. Поради това с измененията и допълненията на чл. 40, ал. 4, т. 2, чл. 54г, ал. 4, т. 2 и чл. 98, ал. 1, т. 1, б. а) се предвижда спиране на производството в случаите, когато възникне необходимост да бъде извършена проверка от контролен или друг компетентен орган. С оглед защитата на правоимащите лица е предвидено, че спирането се извършва до приключване на проверката, но за не повече от 12 месеца.

По аналогични съображения е предвидено създаването на т. 1 в чл. 54г, ал. 4 в случаите, когато е необходимо събиране на доказателства за осигурителен стаж и/или осигурителен доход, придобит при прилагане на разпоредбите на международен договор, по който Република България е страна или на европейските регламенти за координация на системите за социална сигурност.

В част от случаите, в хода на производствата по отпускане и изплащане на пенсиите се установяват данни за извършено престъпление от значение за правото или размера на пенсията. Тогава с оглед препятстване на неправомерно изплащане на средства от фондовете на ДОО, е необходимо производството по отпускане, респективно по изплащане на пенсията да бъде спряно до приключване на наказателното производство. Именно поради това се предлага създаването на нова т. 7 в чл. 95, ал. 1 от КСО, респективно създаването на б. б) в чл. 98, ал. 2 от КСО. Измененията предвиждат, че когато се установят данни за извършено престъпление от значение за правото или размера на пенсията, производството по отпускане, респективно по изплащане на пенсията се спира, а материалите, обосноваващи спирането се изпращат на съответния прокурор. Новосъздадените разпоредби  кореспондират както  с установеното с чл. 108а от КСО задължение за уведомяване на прокуратурата при установени данни за съставени документи с невярно съдържание във връзка с извършени осигурителни плащания, така и с нормата на чл. 34, ал.2 от ДОПК, приложима в производствата по установяване на задължения за данъци и осигурителни вноски. Както с оглед защита на правоимащите лица, така и с цел препятстване на изплащане на неследващи се суми е предвидено, че след приключване на наказателното производство материалите от него се изпращат на длъжностното лице по пенсионно осигуряване за продължаване на спряното производство.

Предвид създаването на новите текстове, касаещи спиране изплащането на пенсиите са направени изменения в ал. 1 и е отменена ал. 2 на чл. 95 от КСО. Измененията са редакционни, с оглед прецизиране на правната техника.

Прецизиращи и редакционни са и измененията в чл. 96, ал. 1, по отношение на новата б. а); в чл. 97 и в чл. 98, по отношение на новата ал. 2, т. 2. По-конкретно, с оглед яснота и прецизност, с измененията в чл. 97 се определя датата на възобновяване изплащането на пенсията в зависимост от конкретното основание по чл. 95, ал. 1, по което тя е спряна. Определя се и по чия инициатива започва производството – дали по молба на правоимащото лице или служебно от пенсионния орган. С оглед изискванията на правната техника е предложено досегашната ал. 2 на чл. 98 да бъде възпроизведена като т. 2 на ал. 1.

Отново по редакционни и прецизиращи съображения е предложено изменение в чл. 98, ал. 3 по отношение на замяната на думите „Явните фактически грешки“ с „Очевидните фактически грешки“.

Аналогично, с оглед яснота и прецизност са предложени изменения в чл. 68а и в чл. 73, ал. 3.

С оглед изпълнение на задължението, вменено по силата на § 7 от Преходните и заключителните разпоредби на Закона за мерките и действията по време на извънредното положение, обявено с решение на Народното събрание от 13 март 2020 г. е предложена изцяло нова редакция на чл. 102 от КСО.

Изменената разпоредба ще създаде възможност за реализиране на служебно годишно преизчисляване на пенсиите, свързани с трудова дейност, с придобит от лицата осигурителен стаж след пенсионирането им. Разпоредбата цели да се елиминира необходимостта от подаване на заявления за този вид преизчисляване на пенсиите, като целта е намаляване на административната тежест за работещите пенсионери.

Конкретизирана е датата, от която се извършва преизчисляването - от 1 април на съответната година. При преизчисляването се вземат предвид наличните данни в информационната система на НОИ за положения от лицето осигурителен стаж след пенсионирането му, съответно – след последното преизчисляване на пенсията му, до края на предходната календарна година. По този начин се прилага единен подход за всички пенсии, подлежащи на преизчисляване и се гарантира равнопоставеност за всички лица и яснота относно очакванията им.

Едновременно със служебното годишно преизчисляване се запазва възможността пенсионерът да поиска с еднократно подаване на заявление, пенсията му да се преизчислява ежегодно със зачитане не само на осигурителния стаж, но и на осигурителния доход, придобити от него след пенсионирането, ако това е по-благоприятно за лицето. Преизчисляването по заявление на пенсионера се извършва всяка година от първо число на един и същ месец, следващ месеца, в който е подадено заявлението.

С изменената разпоредба се установяват условията, при които една пенсия попада в обхвата за служебно преизчисляване през съответната година, а именно при придобит от пенсионера осигурителен стаж през предходната календарна година и при липса на подадено заявление за преизчисляване със стаж и доход.

Във връзка с необходимостта от уреждане на заварените случаи с подадени през 2019 и 2020 г. заявления от пенсионерите за ежегодно преизчисляване на пенсиите им е създадена преходната норма на § 7г в ПЗР на КСО.

Отново с оглед съобразяване с разпоредбите на Закона за мерките и действията по време на извънредното положение, обявено с решение на Народното събрание от 13 март 2020 г. и по-конкретно с § 5 от неговите преходни и заключителни разпоредби, е предложена отмяна на ал. 2 на чл. 54г.

С новата т. 19 на чл. 33, ал. 5 се урежда изрично, че НОИ води регистър на изплатените гарантирани вземания по Закона за гарантираните вземания на работниците и служителите при несъстоятелност на работодателя. Това правомощие следва от изричната делегация на чл. 13 от ЗГВРСНР, съобразно койтоадминистративното, техническото, счетоводното, правното и информационното обслужване на фонда се извършва от Националния осигурителен институт. Предвидено е тази норма да влезе в сила, считано от 1 януари 2023 г.

С изменението в чл. 105, ал. 2 от КСО се създава изрична регламентация по отношение на давността, относима към добавките, изплащани към пенсиите, като по този начин се преодолява правоприлагането по аналогия.

Изменението в чл. 60, ал. 3 цели уеднаквяване на реда за връчване на разпореждането за признаване или непризнаване на злополуката за трудова с реда за връчване на останалите разпореждания, издавани от длъжностните лица на НОИ.

С промяната в чл. 96, ал. 1, т. 2 се създава облагоприятстващ режим по отношение на лицата, осиновени при условията на непълно осиновяване. Изменението е предложено предвид характера на правната връзка, която се създава между осиновител и осиновен, респективно между осиновен и рождени родители, както и с оглед съобразяване със съдебната практика.

С оглед необходимостта от уреждане на заварените случаи е предложено създаването на § 22ч в ПЗР на КСО.

Със ЗБДОО за 2021 г. са предложени промени и в други закони – в Наказателния кодекс и в Закона за гарантираните вземанията на работниците и служителите при несъстоятелност на работодателя.

Промените в чл. 256 от НК са предложени с оглед обстоятелството, че през годините са констатирани опити за неправомерно получаване на средства от фондовете на държавното обществено осигуряване и от фондовете на Националната здравноосигурителна каса, чрез използването на документи с невярно съдържание, на неистински или преправени документ. При констатиране на такива опити органите на НОИ своевременно са сезирали компетентните органи на досъдебно производство. Образуваните прокурорски преписки обаче в голяма част от случаите приключват с постановление за отказ за образуване на досъдебно производство поради несъставомерност на деянието. По-конкретно досъдебно производство не се образува, тъй като бюджетът на ДОО и бюджетът на НЗОК не е/ не са част от държавния бюджет, а е/ са самостоятелни бюджети, които се приемат по специалния ред, заедно с държавния бюджет. Това обстоятелство налага да бъде инкриминирано използването на документ с невярно съдържание, неистински или преправен документ с цел получаване на неследваща се облага от бюджета на ДОО или от бюджета на НЗОК.

Промяната в чл. 15, ал. 1, т. 2 от ЗГВРСНР е прецизираща и цели уеднаквяването на текста с измененията в чл. 27, ал. 2 от ЗГВРСНР, приети с § 9, т. 3 от ПЗР на ЗБДОО за 2017 г., обн. ДВ бр. 98 от 2016 г., в сила от 1.01.2017 г.

С промените в чл. 15, ал. 1, т. 3 от ЗГВРСНР С промяната в чл. 15, ал. 1, т. 3 от Закона за гарантиране на вземанията на работниците и служителите при несъстоятелност на работодателя се дава възможност за изпълнение на инвестиционната програма на фонд „Гарантирани вземания на работниците и служителите“ (фонд ГВРС) при пълно съответствие с принципите на финансовото управление и контрол в публичния сектор. Предлага се издръжката да бъде определяна ежегодно от надзорния съвет при спазване на утвърдените тавани за разходите.

Съгласно Тарифа за таксите и комисионните за обработка на сделки с ДЦК на БНБ, приета на основание чл. 2, ал. 4 от Наредба № 5 на МФ и БНБ на банките – първични дилъри, с които фонд ГВРС работи, се дължат такси за обработка на документи за участие в аукциони, регистрация и сетълмент на ДЦК на първичен пазар и при падеж на емисии на база на сключени договори с всеки един първичен дилър. Таксите за одобрени поръчки и за изплащане на емисии с настъпил падеж се определят в процент от номинала, съответно 0,05% и 0,02%.

Към настоящия момент, приходите на фонд ГВРС се формират от приходи от лихви по вече закупени ДЦК. Техният размер е фиксиран и предварително известен. Лихвеният процент варира според характеристиките на съответната емисия. През следващите години (2021-2023 г.) се очаква приходите на фонда да бъдат около 3,0 млн. лв. на година, което отразява постъпленията от текущия инвестиционен портфейл. Отделно към това, фондът има налични средства в размер на близо 104 млн. лв., които могат да бъдат инвестирани при подходяща възможност.

При този очакван размер на приходите от лихвени плащания по вече закупени ДЦК, максималният размер на издръжката на фонда възлиза на 9,0 хил. лв. (0,3% от 3,0 млн. лв.). Тази сума е по-малка, отколкото са само таксите, които трябва да бъдат платени за услугите по банково обслужване, покупката и падежа на ДЦК, без да се добавят разходите, необходими за нормалната оперативна дейност на фонда.

Измененията в чл. 27, ал. 1 от ЗГВРСНР са с оглед прецизиране на текста в съответствие със Закона за платежните услуги и платежните системи (ЗПУПС) (в сила от 6 март 2018 г.) и издадената съгласно него Наредба № 3 на БНБ от 18 април 2018 г. за условията и реда за откриване на платежни сметки, за изпълнение на платежни операции и за използване на платежни инструменти (обн., ДВ, бр. 37 от 4 май 2018 г.).

1. Планът за годината по отношение на приходи, разходи и трансфери са в съответствие с промените в Закона за бюджета на държавното обществено осигуряване за 2020 г., въведени със Закона за изменение и допълнение на Закона за държавния бюджет на Република България за 2020 г. (Обн, ДВ., бр. 34 от 2020 г.). [↑](#footnote-ref-1)